tartuNLP/wikipedia-smugri-20251201 huggingface dataset:
Põgenen

"Põgenen" on Koit Toome teine singel albumilt "Kaugele siit", kus teeb kaasa ka Birgit Õigemeel. Laulu viisi on loonud Koit Toome ja sõnad Vahur Valgmaa. Singel ilmus 11. jaanuaril 2010. Looga osaleti konkursil Eesti Laul 2010, kuid edasi ei saadud. Küll aga võitis see laul konkursi Reporteri Eurolaul 2010.
Koit Toome on öelnud, et algselt ei plaaninud ta uuele plaadile teha ühtegi duetti, kuid Birgit andis sellele loole nii palju juurde, et ainuõige valik oli see duetina salvestada. Stuudios kohtuti 31. detsembril, et lugu proovida. Birgit Õigemeele sõnul võttis ta rõõmuga vastu Toome kutse tema uuel plaadil kaasa teha. "Koit on kahtlemata üks Eesti arvestatavamaid meeslauljaid ning mul on väga hea meel, et ta just minu duetipartneriks valis," kommenteeris Õigemeel.
Revo Raudjärv

 
Revo Raudjärv (sündinud 21. mail 1982 ) on Eesti teleprodutsent ja -saatejuht.
Haridus.
Revo Raudjärv on õppinud Pala Põhikoolis, Ülenurme Gümnaasiumis, Tartu Tööstuskoolis (hotellinduse eriala) ja Tartu Ülikooli kehakultuuriteaduskonnas kehalise kasvatuse ja spordi erialal, samuti Tallinna Tehnikaülikooli majandusteaduskonnas. Ta on läbinud ka filmi ja meedia juhtimiskursused Shanghai Ülikoolis.
Töökäik.
2004. aastal organiseeris Revo Raudjärv Eesti ettevõtteid Iraagi ülesehitustöödele ja 2006. aastal asutas ta koos Marek Jõksiga Tartu Ülikool/Rocki korvpallimeeskonna fänniklubi. 2007–2008 töötas telekanalis Kalev Sport spordireporteri ja saatejuhina. 2009. aastal asutas ta Eesti esimese internetipõhise telekanali Sport TV, mis tootis otseülekandeid spordivõistlustest ja edastas pilti internetis. 
2011. aastal sai Revo Raudjärv Tallinna Televisiooni uudistesaadete peatoimetajaks. Alates 2012. aastast tegi ta saatejuhi ja peaprodutsendina saatesarja "Spordisõbrad" (50 saadet). 2013. aasta suvel oli ta saatesarja "Suvemiks" projektijuht-peaprodutsent (55 saadet). 2014. aastal tõi ta eetrisse telesaate "Spordiakadeemia", kus ta oli nii projektijuht kui ka saatejuht. Revo Raudjärve osalusel toodetud saateid on olnud eetris telekanalites Tallinna Televisioon, Eesti Televisioon, ETV 2, TV 6, Kalev Sport, Yle TV, TV 14, TV 4, Kanal 2 jm.
Aastatel 2009–2016 oli ta Spordikanal OÜ juhatuse liige ja 2015–2017 3DPARTNER OÜ juhatuse liige. 
2017–2020 oli Raudjärv Tallinna Televisiooni juhatuse liige ja seejärel kuni märtsini 2021 Tallinna Televisiooni likvideerija. 
Alates juulist 2021 on ta SKYEST OÜ juhatuse liige.
Muu töö.
Ta on peale telesaadete teinud ka õppefilme ja mitu dokumentaalfilmi. Töötanud mitu aastat DJ ja õhtujuhina ning olnud raadiojaamas Ring FM saatejuht. 
Ühiskondlik tegevus.
Aastatel 2004–2009 kuulus Revo Raudjärv Eesti Reformierakonda. Aastatel 2010–2024 oli ta MTÜ Eesti Olümpiaakadeemia juhatuse liige.
Spordiharrastus.
Revo Raudjärve hobiks on murdmaasuusatamine. 2011. aastal tuli ta Eesti meistriks murdmaasuusatamises (harrastajate klassis). 
2007. aastal võitis ta Viru Maratonil 21 km distantsil esikoha. 
Välislingid.
Revo Raudjärve toodetud telesaateid ja õppefilme
Peeter Kohandi

Peeter Kohandi (1. septembrini 1936 Peeter Koch; 7. aprill 1908 Aru vald, Nõo kihelkond – 22. jaanuar 1966 Jämaja) oli eesti vaimulik.
Ta lõpetas aastal 1927 Hugo Treffneri Gümnaasiumi. Aastatel 1927–1932 õppis Tartu Ülikooli usuteaduskonnas, oli Üliõpilasseltsi Liivika liige. Prooviaastal oli ta Koeru, Ambla ja Tapa Jakobi koguduses. Ordineeriti 16. juulil 1933 õpetajaks.
Ta oli aastatel 1933–1934 Järva praostkonna vikaarõpetaja ja 1934–1944 Ridala Püha Maarja Magdaleena koguduse õpetaja. Aastatel 1944–1949 oli ta Puhja Püha Dionysiuse koguduse õpetaja, hooldades aastatel 1946–1947 Nõo ja Kambja kogudust. Aastatel 1950–1954 oli ta Nõo ja Kambja koguduse õpetaja. Aastatel 1954–1958 oli ta Sangaste ja Laatre koguduse hingekarjane. Aastatel 1958–1959 teenis ta Viru-Jaagupi, Koeru, Kihelkonna ja Kärla kogudust. Aastatel 1960–1966 oli ta Anseküla ja Jämaja koguduse õpetaja.
Peeter Kohandi hukkus Jämajas majapõlengus ning on maetud Nõo kalmistule.
Isiklikku.
Peeter Kohandi vend Elmar Kohandi oli eesti arst.
Iialgi

"Iialgi" on eesti ansambli Violina neljas singel albumilt "Maagiline", kus teeb kaasa ka Birgit Õigemeel. Loo viisi ja sõnad on kirjutanud Timo Vendt, Mihkel Mattisen ja Kerli Kõiv. Laul on välja antud 2010. aasta mais.
"Oleme väga rõõmsad, et Kerli soovis oma panuse anda just meie singlile, üldjuhul ta ju eesti artistidele lugusid ei kirjuta," kommenteerisid Violina tüdrukud. 
"Tunnistan ausalt, et kui mulle tehti ettepanek loos osaleda, suhtusin sellesse üsna kahtlevalt. Mul oli just välja tulnud duett Koit Toomega ja järjekordne ühistöö ei tundunud hetkel õige. Kui aga lugu kuulsin, otsustasin siiski kaasa lüüa ja praegu tean kindlalt, et tegin ainuõige otsuse. Koostöö Violinaga oli väga meeldiv ning aitäh Kerlile, kes väga hea loo kirjutas," ütles Birgit Õigemeel.
Kassi tänav

Kassi tänav on tänav Tallinnas Mustamäe linnaosas Kadaka asumis.
Kassi tänav algab Kadaka teelt ja lõpeb tupiktänavana.
Tänava nimi võeti kasutusele 2003. aastal. Nime valimisel peeti silmas, et tänav asub endise Kassi talu maa-alal.
Toksigeensus

Toksigeensus on mikroobi omadus produtseerida eksotoksiine ja endotoksiine.
Toksilise šoki sündroom

Toksilise šoki sündroom ehk tampoonišokk (ka toksiline šokksündroom, ingl. k. "toxic shock syndrome") on raske seisund ja haigus, mida põhjustavad verre sattumisel bakterite, nagu "Staphylococcus aureus"e ja "Streptococcus pyogenes"e toksiinid (bakteri elutegevuse käigus toodetav mürkaine) .
August Ein

August Eduard Ein (20. august 1893 Kiltsi, Väike-Maarja kihelkond – 17. detsember 1986) oli eesti vaimulik.
Ta löpetas aastal 1916 Hugo Treffneri Gümnaasiumi. Tartu Ülikoolis õppis ta aastatel 1916–1917 arstiteadust ja ajalugu ning aastatel 1918 ja 1920–1922 usuteadust. Ta osales aastatel 1918–1920 Vabadussõjas.
Prooviaastal oli ta Viljandi Pauluse koguduses. Ordineeriti 16. septembril 1923 õpetajaks. Ta oli aastatel 1923–1944 Võnnu Jakobi koguduse õpetaja, olles aastatel 1935–1945 veel Valga praostkonna praost. Aastatel 1945–1946 teenis ta Nõo ja Kambja kogudust. 
Aastatel 1946–1954 oli ta vangilaagris ja sunnitööl. Aastatel 1955–1976 oli ta Järva-Jaani Ristija Johannese koguduse õpetaja.
August Ein suri aastal 1986 ja ta on maetud Tartu Pauluse kalmistule.
Tsensor

Tsensor on ametnik, kelle ülesandeks on trükkimiseks mõeldud teoste, ajakirjanduse ning tele- ja raadiosaadete avalikustamise eelne või järgne läbivaatus ehk tsensuur eesmärgiga piirata riiklikult mittesoovitava info levikut.
Tänapäeva demokraatlikes riikides tsensuuri ei ole. Samas on tsensoreid rakendatud suure osa vältel inimkonna ajaloost, samuti on demokraatlikud riigid kasutanud mitmesuguseid tsensuuri vorme sõjatingimustes.
Eesti kultuuriloos on tsensorid mänginud korduvalt tähtsat rolli. Vene keisririigis töötas tsensorina mitu Eesti kultuuritegelast (nagu Jaan Jõgever), kes aitasid kaasa isamaaliste raamatute ja ajalehtede trükkipääsemisele, andes autoritele ja ajakirjanikele nõu, kuidas tekste tsensuurist läbipääsemiseks viimistleda ja ümber sõnastada. Tsensorite mõju aitas muuta tollast eesti rahvuslust avalikult venemeelsemaks ja saksavaenulikuks. 
Eesti Vabariigis põhiseaduste järgi trükitoodete tsensuuri ei olnud. Vabadussõja ajal kehtis sõjatsensuur ja 1933. aastal kehtestas Jaan Tõnissoni valitsus seoses kogu riigis kaitseseisukorra kehtestamisega trükitoodete eelkontrolli, mida teostasid kontrollametnikud. 
1935. aasta kinoseadusega kehtestati filmitsensuur, mida teostas filmiinspektor.
Tsensor (täpsustus)

Tsensor on eri aegadel ja riikides tähendanud mitut eri funktsioonidega ametiisikut:
A-Rosa Riva

A-Rosa Riva (registreeritud nimi A'Rosa Riva) on Saksamaa jõereisilaev.
2001. aastal tellis Saksamaa Deutsche Seereederei ja Briti laevakompanii P&amp;O ühisettevõte Seetours Neptun Werftilt Rostock-Warnemündes kaks sama tüüpi neljatekilist jõereisilaeva. Seereederei soovis lisaks ookeanireisidele, mida ta korraldas laevaga A-Rosa Blu, hakata sama kaubamärgi all korraldama ka jõereise Doonaul ja vajas selleks sobivaid laevu. Need laevad (A-Rosa Bella ja A-Rosa Donna) anti tellijale üle 2002. aasta märtsis.
2002. aastal tellis Seetours Neptun Werftilt veel kaks sama tüüpi jõereisilaeva. Need laevad ei saanud üle Läänemere, Kieli kanali, Põhjamere, Waddenzee, Reini ja Maini Doonuale sõita, sest nad olid 14,4 m laiad, aga Reini-Maini-Doonau kanal on kuni 11,4 m laiustele laevadele mõeldud.
Laev tehasenumbriga S.504 anti laevakompaniile üle 2004. aasta märtsis. Dokilaevaga viidi see Mustale merele Constanţasse. Sealt sõitis jõereisilaev omal jõul mööda Doonau – Musta mere kanalit ja Doonaud Passausse, kus ta ristiti 9. aprillil 2004 ning samal päeval algas A-Rosa Riva esmareis.
2003 likvideeriti ühisettevõte Seetours. A-Rosa oli üks kolmest kaubamärgist, mis jäi Deutsche Seereedereile, kes hakkas seda valitsema oma tütarettevõtte Arkona kaudu. Alates 2009 on laeva omanik laevakompanii A-Rosa Flussschiff GmbH. See ettevõte tekkis siis, kui jõelaevandusega tegeleva osakonna juhatus kõik DSR-i jõelaevad emafirmalt välja ostis ja iseseisvat äri alustas.
Laev sõidab Doonau-äärsete linnade Passau (Saksamaa)–Viin–Budapest–Belgrad–Vilkovo (Ukraina) vahet. Tehniline hooldus toimub Linzis. Laeva kodusadam on Rostockis, aga sinna ei saa laev omal jõul sõita.
Tehnilised andmed.
Laev on 124,5 m pikk ja 14,4 m lai. Tema süvis on 1,47–1,87 m ja laev ulatub veepinnast 6,96 m kõrgemale. Kõrge veeseisu korral võib see tekitada probleeme sildade alt läbipääsemisega, aga kui roolikamber ja varikatus maha monteerida, siis laeva kõrgus väheneb. Laeva veeväljasurve on 1850 tonni.
Laeval on 4 tekki, 100 kajutit ja 242 reisijakohta. Laevaperes on 50 liiget.
Laeval on kaks MTU peamasinat võimsusega 0,8 MW, koguvõimsus on 1,6 MW. Sõuseadme moodustavad 2 Schotteli põtkurit, mida käitab diiselmootor võimsusega 220 kW. Elektrisüsteemi toidet juhitakse 3 MAN-i diiselgeneraatori abil, millest igaühe võimsus on 380 kW. Lisaks on laeval Deutzi varugeneraator võimsusega 37 kW.
Laeva sisustus.
Laeval on 100 neljatärnikajutit. Kõik need on kahekohalised ja nende pindala on 14,5–16,5 m². Kõigis kajutites on konditsioneer, dušš, kahekohaline voodi, seif ja lameekraanteler. Keskmisel tekil on 48 kajutil rõdu. Alumisel tekil on 42 tagumises kajutis lisadiivan. Kaks alumist tekki on ette nähtud üksnes puhkekohaks reisijatele ja laevaperele.
Ülemisel tekil on vööri eesosas klaasist seintega puhkesaal, kus on baar ja lava. Sellest tagapool asub tervise- ja heaolukeskus, kus on massaažiruum, jõusaal ja kaks sauna. Laeva keskosas on sissepääsu lähedal kauplus. Laeva restorani taga on lahtine ahtritekk. Lahtisel tekil roolikambri taga on bassein, päevitamisala, puttamise griin golfimängijate jaoks ja grillimiskoht. Osa lahtisest tekist on kaetav päikesepaneelidega.
Raunkiæri eluvormiliigitus

Raunkiæri eluvormiliigitus ehk C. Raunkiaeri eluvormide klassifikatsioon (ka Raunkiæri süsteem) on botaanik Christen C. Raunkiæri poolt välja töötatud kõrgemate taimede liigitus eluvormideks, põhinedes taimede uuenemispungade olemasolul ja paiknemisel ebasoodsate aastaaegade ehk kriitiliste eluperioodide (külma talve, põuase suve) üleelamiseks. Pungades on varjul taime kõige õrnemad osad – kasvukuhikud.
Hilisemad autorid on süsteemi täiendatud.
Raunkiæri süsteemi põhirühmad (eluvormid) on fanerofüüdid, kamefüüdid, hemikrüptofüüdid, krüptofüüdid ja terofüüdid.
Eriolukord

Eriolukord on loodusõnnetuste ja katastroofide korral ning nakkushaiguste tõkestamiseks riiklikult kehtestatav erikord. 
Riigikohtu endise esimehe Rait Maruste sõnul on eriolukord üldmõiste, mis võib hõlmata selliseid üksikmõisteid nagu hädaolukord, erakorraline olukord (ka "erakorraline seisukord"), piiramisolukord, sõjaolukord ("sõjaseisukord") vms. Selline liigitus, eriolukorra liikide puhul kasutatavad meetmed ja erivolitused on eri riikide õigusaktides erinevalt määratletud.
Eestis saab eriolukorra välja kuulutada ainult valitsus. Eriolukorra tingimused ja sellega seotu on Eestis koondatud hädaolukorra seadusse.
Eesti valitsus kuulutas esimest korda eriolukorra välja 12. märtsil 2020 seoses koroonapandeemiaga. Algselt 1. maini kehtestatud eriolukorda pikendati 17. maini.
A-Rosa Luna

A-Rosa Luna on neljatekiline Saksamaa jõereisilaev, mis on ehitatud Neptun Werfti laevatehases Rostockis 2005. aastal.
Alates 2005. aastast kasutab laevakompanii A-ROSA Flussschiff GmbH A-Rosa Lunat Saksa lipu all Lyoni sadamast 8- ja 12-päevastel kruiisidel Prantsusmaa jõgedel Rhône'i- ja Saône'i-äärsete linnade vahel. Pärast veeskamist pole A-Rosa Luna kodusadamas Rostockis enam olnud.
A-Rosa Stella

A-Rosa Stella on neljatekiline Saksamaa jõereisilaev, mis on ehitatud Neptun Werfti laevatehases Rostockis 2005. aastal.
Alates 2005. aastast kasutab laevakompanii A-ROSA Flussschiff GmbH A-Rosa Stellat Saksa lipu all Lyoni sadamast 6- ja 8-päevastel kruiisidel Prantsusmaa jõgedel Rhône'i ja Saône'i äärsete linnade vahet. Kodusadamas Rostockis pärast valmimist A-Rosa Luna enam ei olnud.
Karsti tänav

Karsti tänav on tänav Tallinna Mustamäe linnaosa Kadaka asumis.
Karsti tänav algab Kadaka puiestee ja Mäepealse tänava ristmikult ning lõpeb tupiktänavana.
Tänava nimi võeti kasutusele 2006. aastal.
Lehtri tänav

Lehtri tänav on tänav Tallinnas Mustamäe linnaosas Kadaka asumis.
Lehtri tänav algab Kadaka puiesteelt.
Tänava nimi võeti kasutusele 2007. aastal. Nimi valiti selle järgi, et tänav meenutab lehtrit.
Edward Morgan

Edward Morgan (5. aprill 1906 London – 22. november 1952 Wellington) oli Uus-Meremaa poksija. Ta sündis Inglismaal ning oli 1-aastane, kui ta vanemad kolisid Uus-Meremaale.
Morgan võitis kergekeskkaalus (kuni 147 naela ehk 66,7 kg) 1928. aasta Amsterdami olümpiamängude poksivõistlustel kuldmedali ja tuli olümpiavõitjaks.
Morgan poksis septembrist 1929 kuni oktoobrini 1934 elukutselisena ning pidas kokku 24 kohtumist, millest võitis 11 (neist 5 nokaudiga) ja kaotas 11 (neist 7 nokaudiga) kohtumist ning 2 kohtumist jäi viiki.
Morgan on tegutsenud hiljem ka poksikohtunikuna. Ta töötas hiljem torulukksepana ning oli ka vastava ettevõtte omanik. Ta suri kopsuvähki, mis arvatavasti oli põhjustatud torutööde juures kasutatava plii aurude sissehingamisest.
Evi Pihlak

Evi Pihlak (sünninimi Evi Grünling; 1938–1948 Evi Kaljumaa; 11. märts 1928 Tallinn – 6. mai 1993 Tallinn) oli eesti kunstiajaloolane ja -kriitik.
Pihlak oli vedurijuhi tütar. Ta õppis Tallinna 27. Algkoolis ja aastatel 1942–1947 Tallinna 10. Keskkoolis. Lõpueksamid sooritas ta 1948. aastal Tallinna 1. Töölisnoorte Keskkoolis. Õppis aastatel 1948–1950 Tallinna Riiklikus Tarbekunsti Instituudis lavakujundust, lõpetas 1957. aastal Leningradi I. Repini nim Kunstiinstituudi kunstiteooria ja -ajaloo erialal. Kunstiteaduse kandidaat (1968, TRÜ) väitekirjaga "Nikolai Triik 1884–1940: looming ja ühiskondlik tegevus".
Oli 1957–1961 Eesti NSV Riikliku Kunstimuuseumi ja 1961–1972 Ajaloo Instituudi teadur, 1972–1983 ERKI kunstiajaloo dotsendi kohusetäitja.
Looming.
Ta uuris 20. sajandi eesti maalikunsti, eriti kunstikooli Pallas ümber koondunud kunstnikke. Käsitles ka lavakujunduse ajalugu ja üldist kunstiajalugu. Avaldas töid kunstiajaloost ja monograafiaid eesti kunstnikest. Oli üks kolmeköitelise "Eesti kunsti ajaloo" põhiautoreid. 1960.–1980. aastail tegutses aktiivse kriitikuna. Tal on umbes 20 teadustööd.
New Jersey Devils

New Jersey Devils on USA jäähokiklubi, mis mängib jäähokiliiga NHL-i Idakonverentsis Metropolitani divisjonis.
Klubi kodulinn on Newark New Jersey osariigis. Kodumänge peab Prudential Centeris.
New Jersey Devils on võitnud Stanley karika kolm korda (1995, 2000, 2003).
Klubi peatreener on Lindy Ruff.
Praegune koosseis.
"Seisuga 22. juuli 2023"
New York Islanders

New York Islanders on USA jäähokiklubi, mis mängib jäähokiliiga NHL-i Idakonverentsis Metropolitani divisjonis.
Islanders peab kodumänge Barclays Centeris.
New York Islanders on võitnud Stanley karika neljal korral (1979–80, 1980–81, 1981–82, 1982–83).
Klubi peatreener on Lane Lambert.
Praegune koosseis.
"Seisuga 22. juuli 2023"
Ookeanipõhja puurimisprogramm

Ookeanipõhja puurimisprogrammid on rahvusvahelised teadusprogrammid, mille eesmärgiks on ookeanide ja merede põhjast informatsiooni kogumine Maa geoloogilise ajaloo, geoloogiliste protsesside, kliima muutumise ning muu nendega seotu kohta. 
Informatsiooniallikaks on vastavatel laevadel kogutavad puursüdamikud ookeani- ja merepõhjast. Siiani on läbi viidud kolm üksteisele järgnenud puurimisprogrammi, millest viimane kestab praegugi: DSDP ("Deep Sea Drilling Project"), ODP ("Ocean Drilling Program") ja IODP ("Integrated Ocean Drilling Program"). Nende programmide multidistsiplinaarne uurimistegevus ja tehnoloogiline areng on edukaks näiteks pikaajalisest rahvusvahelisest koostööst. Saadud tulemused on olnud murrangulise tähtsusega arusaamade kujundamisel Maa ajaloo ja globaalsete protsesside kohta.
Kevin-Prince Boateng

Kevin-Prince Boateng (sündinud 6. märtsil 1987 Weddingis Lääne-Berliinis) on Saksamaal sündinud Ghana jalgpallur, kes mängib poolkaitsjana Itaalia kõrgliiga klubis Fiorentina.
Ka tema vend Jerome Boateng on jalgpallur.
Koondisekarjäär.
Kuigi Boateng kuulus Saksamaa noortekoondistesse, otsustas ta hakata hiljem Ghanat esindama; Ghana jalgpallikoondis oli temast huvitatud ammu enne 2016. aasta maailmameistrivõistlusi.
2010. aasta mais sai Boateng Ghana passi. Debüüdi Ghana rahvuskoondises tegi Boateng 2010. aasta juunis sõprusmängus Läti vastu.
Rita Hayworth

Rita Hayworth (sünninimega Margarita Carmen Cansino; 17. oktoober 1918 New York – 14. mai 1987 New York) oli Ameerika filminäitleja. 
Ameerika Filmiinstituudi koostatud edetabelis aastal 1999 "100 suurimat naisnäitlejat" pälvis ta 19. koha.
Isiklikku.
Hayworth oli abielus viis korda:
Heinrich Laakmann (ajaloolane)

Carl Heinrich Laakmann (11. jaanuar 1892 Rauza, Aumeistri kihelkond, Valga kreis (praegu Palsmane vald, Smiltene piirkond) – 16. detsember 1955 Marburg) oli Eesti ajaloolane.
Karl Heinrich Laakmann õppis Pärnu Poeglaste Gümnaasiumis ja aastatel 1910–1918 Keiserlikus Tartu Ülikoolis ajalugu. Tegutses 1917–1918 Pärnus kooliõpetajana ja oli Pärnu kohaliku muuseumi varahoidja, võttis Balti pataljoni koosseisus osa Vabadussõjast.
Oli aastatel 1921–1928 Tartu ajalehe Dorpater Zeitungi toimetaja ja Walteri Saksa Eragümnaasiumi õpetaja. 
Ta oli aastail 1930–1939 Pärnu Muinsusuurimise Seltsi esimees. 1938–1939 Baltisaksa instituudi Teaduslik Kodu-uurimise Instituudi kaastööline Tartus.
1939. aastal lahkus umsiedlungi käigus Posenisse. 1940–1941 oli ta Saksa Ümberasumiskomisjoni ja Saksa Arhiivkomisjoni Eesti ja Läti küsimuste ekspert Saksamaal. 1941–1943 Preisi Riigiarhiivi publitseerimisala referent, raamatukoguhoidja Bautzenis Saksamaal. 
Isiklikku.
Tema vanaisa oli trükkal Heinrich Laakmann.
Oskar Pollisinski

Oskar Pollisinski VR II/3 (27. august 1896 Narva – 4. aprill 1942 Norillagi vangilaager, Venemaa) oli Eesti sõjaväelane (major).
Oskar Pollisinski osales Vabadussõjas, teenis 8. üksikus jalaväepataljonis, 2. Diviisi staabis ja Sõjavägede Staabis. 
Ta arreteeriti NKVD poolt 15. juunil 1941 Tartus.
2010. aasta Kuldgloobuse auhinnad

2010. aasta Kuldgloobuse auhinnad olid 67. Kuldgloobuse auhinnad, mis jagati välja 17. jaanuaril 2010. aastal.
Cecil B. DeMille'i nimelise elutööauhinna sai Martin Scorsese.
Aleksandr Grin (jõelaev)

Aleksandr Grin (vene keeles Александр Грин, end "Aleksandr Blok") on kolmetekiline Sergei Jessenin-klassi (projekt Q-065/PV08) Venemaa jõereisilaev, mis on ehitatud Österreichische Schiffswerften AG laevatehases Korneuburgis 1984. aastal. Laev sai esimene nime vene luuletaja Aleksandr Bloki auks.
Aastail 1973–1983 tellis NSVLi valitsus nafta müügist teenitud dollarite eest ennenägematu mugavusastmega jõereisilaevu kapitalistlikult välismaalt. Kiil pandi Austrias Korneuburgis Österreichische Schiffswerften AG (ÖSWAG) laevatehases ja laev lasti vette 1984. aastal. Pärast laevana kasutamist seisis Aleksandr Blok alates 1987. aastast luksusliku neljatärnihotellina SovInZentri näituse kõrval.
18. augustil 2011 kell 11:45 Moskva aja järgi lahkus laev pärast 24-aastast seismist kai ääres Himki veehoidla suunas Kimrõni ning sealt edasi Rõbinskisse. 2012. aastal pärast moderniseerimist projekti PV08 järgi Nobeli laevatehases Rõbinskis sõidab see neljatärnilaev Moskvast Peterburi ja tagasi Moskvasse. Viie aasta jooksul kasutab laeva Scenic Tours Austraaliast. Venemaa kodanikele on lubatud kasutada luksuslaeva ainult hooaja lõpul.
2011. aasta Kuldgloobuse auhinnad

2011. aasta Kuldgloobuse auhinnad olid 68. Kuldgloobuse auhinnad, mis jagati välja 16. jaanuaril 2011. aastal.
Cecil B. DeMille'i nimeline elutööauhind anti Robert De Nirole.
Twm

twm on arvutustehnikas standardne X-i aknahaldur X Window Systemi graafilisele alussüsteemile alates X11R4 versioonist. Twm on taasülenev aknahaldur, mis võimaldab esitada tiitliribad, aknakujud ja ikoonihalduse, ning mis on laialdaselt seadistatav.
twm-i algupärane nimi oli Tom's Window Manager (i.k. "Tomi aknahaldur"), mis pärines aknahalduri autori Tom LaStrange'i nimest. Kui arendajaid tekkis juurde, sai programm nimeks Tab Window Manager ("Vaheaknahaldur") – funktsiooni järgi, mis võimaldab akendele anda vahekaartidega sarnaneva välimuse. Aknahalduri uusim nimi on Timeless Windows Manager ehk "Ajatu aknahaldur".
Omas ajas oli twm läbimurdeline saavutus, kuid on suuresti asendatud teiste aknahaldurite poolt. twm avaldas tugevat mõju X-i aknahaldurite arendusele. Mitmed teised, nagu näiteks vtwm, tvtwm, CTWM, FVWM ja nende derivaadid olid ehitatud twm lähtekoodi baasil, sellal kui paljud teised kasutasid twm poolt alustatud kontsepte.
Väike, kuid pühendunud vähemus kasutajaid eelistab twm-i selle lihtsuse, seadistatavuse ja väiksuse tõttu – osaliselt seepärast, et see oli kirjutatud C-s otse vastu Xlib teeki selle asemel, et põhineda juhtelementide tööriistapaketil.
Barclay hotell

Barclay hotell on hotell Tartus, mis asub Ülikooli tänaval Barclay platsi ääres.
Hotell avati 1996. aasta veebruaris. Nime sai see Vene väejuhi Barclay de Tolly monumendi ja platsi järgi.
Samas majas on asunud 2. diviisi staap.
Liivi raamatukogu

Liivi raamatukogu on raamatukogu Läänemaal Lääne-Nigula vallas Liivi külas.
Raamatukogu juhataja on Helme Vendel.
Ajalugu.
Esimesed kirjalikud teated raamatukogu asutamise kohta on aastast 1919, kui Jõgisoo Haridusselts korraldas esimese seltsipeo, kus laulis segakoor ja esitati näidendeid. Peo sissetulek anti raamatukogu asutamiseks. Haridusministeeriumi rahalisel toetusel soetati 1923. aastal raamatukogule raamatuid. Lugejaid oli 39, laenutusi 176. Liivi parun von Ungern-Sternberg kinkis seltsile raamatukapi. 1925. aastal muudeti kogu vastavalt seadusele avalikuks raamatukoguks. Köidete arv kasvas 346-ni. Koos käidi Liivi koolis Ense külas. 1929. aastal asutati haruraamatukogu Ubasalu külla.
Paremate ruumide saamiseks koliti mitu korda. Vahetusid ka töötajad.
2001. aastal kolis raamatukogu taas Liivi koolimajja. 2003. aastast on raamatukogus interneti püsiühendus. Raamatukogus asub AIP-i tuba 4 arvutiga, printer, paljundusmasin ja ID-kaardi luger. Toimib WIFi leviala.
2005. aastal avati ajalootuba, kus on ajaloolised materjalid Liivi piirkonna külade ja hariduselu kohta. 2007. aastal liituti programmiga URRAM ja 2008. aastast mindi üle elektroonilisele laenutusele.
Tänapäeva raamatukogud on läbi teinud arvutiseerimise ja internetiseerimise, kuid head traditsioonid – raamatud avariiulis, ajalehed, ajakirjad lugemislaual, kohtumised huvitavate inimestega jms jätkuvad.
Martin Puhvel

Martin Puhvel (sündinud 9. detsembril 1933 Tallinn – 7. detsember 2016) oli eesti kirjandusteadlane.
Siirdus 1944. aastal koos vanematega Soome, samal aastal Rootsi ja 1949. aastal Kanadasse.
Õppis McGilli ülikoolis Montréalis 1949–1954 ja Harvardi ülikoolis Bostonis 1954–1958. Martin Puhvel oli auvilistlane.
Oli õppejõud McGilli ülikoolis vana ja keskaegse inglise keele ja kirjanduse alal 1957–1996. Korraline professor 1980. Emeriitprofessor aastast 1998.
Teadustöö.
Avaldanud 52 teadustööd, nende hulgas raamatud "'Beowulf and Celtic Tradition", "The Crossroads in Folklore and Myth", "Cause and Effect in Beowulf" ja "Beowulf: A Verse Translation and Introduction". 
Esinenud teadusloengutega Kanadas, Ameerika Ühendriikides, Inglismaal ja Itaalias. Mitme teadusorganisatsiooni liige.
Ühiskondlik ja rahvuspoliitiline tegevus Kanadas.
Puhvel on esinenud Kanada Parlamendi komisjonide istungitel okupeeritud Eesti olukorra selgitajana ning avaldanud Nõukogude okupatsiooni ajastul Kanada ajakirjanduses palju Eestit ja eestlasi käsitlevaid kirjutisi. Esinenud korduvalt neil teemadel raadios ja televisioonis.
Tema vend on Jaan Puhvel.
Verner Jürman

Verner Jürman (13. aprill 1898 Meeri vald, Tartumaa – 4. juuli 1986 USA) oli eesti arst ja korporatsiooni Fraternitas Estica auvilistlane.
Elulugu.
Sündis taluperemehe pojana. Alustas pärast gümnaasiumi lõpetamist 1917. aasta sügisel õpinguid Tartu Ülikooli arstiteaduskonnas.
Vabadussõja puhkemisel astus vabatahtlikult Eesti sõjaväkke ja kuulus Esimese Ratsarügemendi koosseisu. Sai Narva all haavata. Lõpetas Tartu Ülikooli arstiteaduskonna 1925. aasta detsembris.
Töötas Tallinna sõjaväehaiglas ja Raudteevalitsuse tervishoiuametis. Täiendas oma teadmisi Viinis nina-, kõrva- ja kurguhaiguste alal. Vabariigi lõpul töötas Tartus raudtee tervishoiuametis ja omas ka erapraksist.
Teise maailmasõja ajal oli sõjaväearst, tegi läbi "Tšehhi põrgu". Töötas Saksamaal ja hiljem Ameerika Ühendriikides arstina. Asutas Baltimore'is Fraternitas Estica USA koondise osakonna ning oli aastaid selle vanameheks.
Hans Sepp

Hans Sepp (12. september 1921 Rakvere – 12. juuli 2015 Toronto) oli eesti arstiteadlane, New Yorgi TA liige, Toronto Med. Akadeemia akadeemik.
Ta lõpetas aastal 1940 Rakvere Gümnaasiumi, ta õppis aastatel 1942–1944 Tartu Ülikooli arstiteaduskonnas; akadeemiliselt kuulus ta korporatsiooni Fraternitas Estica.
Aastal 1944 põgenes ta Saksamaale, kust emigreerus aastal 1947 Inglismaale. Aastal 1950 tuli ta tagasi Saksamaale ja lõpetas aastal 1951 Bonni ülikooli arstiteaduskonna arsti astme väärilisena.
Aastal 1952 emigreerus ta Kanadasse.
Ta oli korporatsioon Fraternitas Estica auliige. Uurimusi patoloogia valdkonnast, eriti kopsuvähi ja suitsetamise mõjude alal.
Ermi Soomet

Ermi Soomet (aastani 1936 Ermi Soomann; 15. märts 1911 Rõuste, Karuse vald, Läänemaa – 6. aprill 1996) oli Eesti riigiametnik (politseinik), korporatsioon Fraternitas Estica auliige ning pärast II maailmasõda emigratsioonis, eestluse arendaja Kanadas.
Elulugu.
Ermi Soomann sündis Rõuste külas Karuse vallas Läänemaal talupidaja Jaan Soomani pojana. Alghariduse omandas aastatel 1919–1925 Hanila ja Massu algkoolis. 1930. aastal lõpetas Haapsalus asuva Läänemaa Ühisgümnaasiumi reaalharu. Aastatel 1930–1931 teenis vabatahtlikuna Eesti Kaitseväes Tallinnas Scoutspataljonis ja Tallinna komandantuuris.
1931–1932 õppis Ermi Soomann Politseikooli kõrgemas klassis, mille lõpetamise järel määrati Lääne-Saare Prefektuuri Kuressaare linna II rajooni konstaabliks. Sellel kohal töötas kuni 1. detsembrini 1936, mil ta määrati omal palvel Tartu-Valga Prefektuuri konstaabliks.
Aastatel 1934–1938 õppis Ermi Soomet töö kõrvalt Tartu Ülikooli õigusteaduskonnas.
1938 juulist kuni 1939 oktoobrini töötas Ermi Soomet Tartu linna 2. politseijaoskonna abikomissarina. Seejärel määrati ta Tallinnasse Politseitalituse juures asuva Sisekaitseülema kantselei juhatajaks ja sisekaitse ning trükitoodete ala referendiks poliitilise politsei koosseisus kuni 1940. aasta kommunistide poolt võimu ülevõtmiseni. 
Pärast juunipööret ja endise politseisüsteemi lõhkumist oli Ermi Soometil endise politseiametnikuna raskusi töökoha leidmisega. 1940 septembris õnnestus tal tutvuste tõttu tööle saada Hiiumaale Hiiu ehitustrusti juurde arveametnikuna ja arvepidamise revidendina. Hilisemal Hiiu Ehitustrusti liitmisel Riikliku Ehitustrustiga nr 1 viidi Ermi üle Tallinna keskkontori juurde arvepidamise revidendiks. Teenistusülesannete tõttu liikus ta pea alati mööda ehitusplatse ringi kindla asukohata.
Pärast 1941. aasta juunis NSV Liidu ja Saksamaa vahelise sõja puhkemist lahkus Ermi Soomet töölt ning põgenes koos oma perega Läänemaale vanemate tallu. Pärast sakslaste sissetungi 1941. aasta suvel valiti Ermi Soomet Lõuna-Läänemaa valdade esindajate ja ajutise maavalitsuse poolt Läänemaa politsei organiseerijaks ja prefektiks, kellena ta töötas 13. juulist 1941 kuni 20. jaanuarini 1942. Seejärel töötas Ermi Soomet kuni Rootsi põgenemiseni 24. septembril 1944 Tallinnas Eesti Omavalitsuse Sisedirektooriumis Eesti Politseivalitsuse välispolitsei peaosakonna ülemana.
Pärast põgenemis Rootsi oli Ermi Soomet Rootsis põgenikelaagrites 26. septembrist 1944 kuni 27. juunini 1945, misjärel sai töökoha arhiivitöölisena Rootsi Loodusajaloo riigimuuseumi botaanika osakonnas.
Isiklikku.
Ermi Soomet abiellus 26. septembril 1937, kuid lahutas abielu 1941. aastal perekonna säästmiseks arreteerimisohu kartuses. 
Ermi Soomet abiellus uuesti 27. detsembril 1941. Abielust sündis tütar Lilian.
Hugo Tael

Hugo Tael (24. oktoober 1904 – 9. juuni 2002) oli eestluse edendaja ja korporatsioon Fraternitas Estica auvilistlane.
Elulugu.
Ta lõpetas 1925. aastal Tallinna Reaalkooli "cum laude" ja astus Tartu Ülikooli õigus-majandusteaduskonda, mille lõpetas 1931 majandusteadlasena, õppides paralleelselt Tartu Kõrgemas Muusikakoolis tšellot. Korporastiooni Fraternitas Estica astus 1925. aasta sügisel ja oli konvendi kirjatoimetaja 1926 sügissemestril ning aseesimees 1927 kevad- ja 1929 sügissemestril.
1929. aasta kevadsemestril täiendas ta Tartu Ülikooli stipendiaadina teadmisi rahvamajanduse ja soome keele alal Helsingi Ülikoolis. 28. veebruaril 1930 kirjutas ta koos Otto Leesmendi ja Erich Siiliga alla korp! Fraternitas Estica ja Helsingi Ülikooli Savo osakonna vahelisele sõpruslepingule, millest ta on kirjutanud kokkuvõtte eesti ja soome keeles "Märkmeid Eesti-Soome silla ehitamisest kuni Helsingi Ülikooli Savo osakonna ja Tartu Ülikooli korporatsiooni Fraternitas Estica vahelise sõpruslepingu allakirjutamiseni 28. veebruaril 1930. a. Helsingis" (41 lk). Pärast teist maailmasõda jätkas korporatiivse vaimu hoidmist. 
Aastatel 1930–1940 töötas ta Eesti Pangas mitmetel ametikohtadel kuni osakonnajuhatajani, 1940–1941 NSV Liidu Riigipanga E.V. kontoris, 1941–1944 Eesti Peapanga krediidiosakonnas, 1944–1950 Põllumajanduse Ühistegevuse Keskliidus finantsistina, 1950–1956 Eesti NSV Liha- ja Piimatööstuse ministeeriumi vanemökonomistina, 1956–1965 Eesti NSV Rahvamajanduse Nõukogus Toiduainete tööstuse valitsuse finantsosakonna juhataja asetäitjana. 
1953. aastal abiellus ta Hilda Dünaga.
Hugo Tael maeti 12. juunil 2002 Tallinna Rahumäe kalmistule.
Mihhail Svetlov (jõelaev)

Mihhail Svetlov (vene keeles "Михаил Светлов") on kolmetekiline Sergei Jessenin-klassi (projekt Q-065) Venemaa jõereisilaev, mis on ehitatud Österreichische Schiffswerften AG laevatehases Korneuburgis (Austria) 1985. aastal. Laev sai nime vene luuletaja Mihhail Svetlovi auks.
Kiil pandi Austria Korneuburgis Österreichische Schiffswerften AG laevatehases ja laev lasti vette 1985. Ristiemaks sai endise Austria liidukantsleri abikaasa Christine (sündinud Christen) Vranitzky. Mihhail Svetlov anti üle Tjumenis asuvale Obi-Irtõši Jõelaevandusele (vene keeles "Обь-Иртышское речное пароходство"), kus seda kasutati ainult ühe hooaja jooksul. 1988. aastal anti jõereisilaev üle Leena Jõelaevandusele (vene keeles "Ленское речное пароходство"), kus Mihhail Svetlov sõidab Leena-äärsete linnade ja külade vahet. Finantsilistel põhjustel müüdi laev 1998. aastal Alrosale, laeva tänasele omanikule. Alates 2. septembrist 2011 pandi müügile 6 Alrosa hotelli ja Mihhail Svetlov 2,6 miljardi rubla eest.
Rosie O'Donnell

Roseann O'Donnell (sündinud 21. märtsil 1962) on iiri päritolu USA näitleja, laulja ja kirjanik, telesaate "The Rosie O'Donnell Show" saatejuht aastatel 1996–2002.
O'Donnell on avalikult lesbi, 2002. aasta jaanuaris tuli ta kapist välja. O'Donnell on tuntud geiaktivist.
Ta on 2004. aastast abielus Kelli Carpenteriga. Neil on neli last.
Ajalooline kliima

Ajalooline kliima ehk ajalooline ilmastu on kirjalike allikate põhjal kirjeldatav kliima mingil ajalooperioodil, mille kohta pole vaatlusandmeid. 
Ajaloolist kliimat uurib ajalooline klimatoloogia.
Keskkonna heterogeensus

Keskkonna heterogeensus on ressursside või mõjurite ruumiline ja ajaline varieeruvus.
Elusorganisme ümbritsev keskkond pole kunagi staatiline. Keskkond, mis näeb välja ühtlane, koosneb tegelikult väikeste erinevustega mikroelupaikadest. Igas sellises mikroelupaigas on üks liik, mis tõrjub kõik teised välja.
Keskkonnad pole ruumiliselt ühesugused ega ajaliselt konstantsed, vaid sesoonsed, ruumiliselt laigulised, perioodiliselt häiringutega mõjutatud. Neid asustavad taimepopulatsioonid on mõjutatud konkurentsi poolt teiste liikidega ning herbivooride, patogeenide, tolmeldajate ja teiste mõjurite varieeruvusest.
Ajaline heterogeensus.
Paljudele keskkondadele on iseloomulik sesoonsus, seetõttu suureneb ka heterogeensus ajas. See põhjustab paljude protsesside korrapärase mustri. Näiteks võib tuua orgaanilise aine lagundamise mullas. Parasvöötme ökosüsteemides sügisel surnud orgaaniline aine kuhjub, kevadel ja suvel on selle lagundamise kõrgpunkt.
Ruumiline heterogeensus.
Keskkonna ruumiline heterogeensus on defineeritud kui varieerumine ruumilises struktuuris nii, et uuritavate tunnuste jaotus ei ole ühtlane ega juhuslik, vaid agregeeritud ehk laiguline. Erinevaid ruumiosasid iseloomustavad erinevad tingimused. Näiteks iseloomustab mulda ruumiline laigulisus, mis on põhjustatud sellest, et muld sisaldab nii tahket, vedelat kui ka gaasilist faasi. Samuti põhjustavad heterogeensust mullas olevad toitained ja ioonid, mis on erineva mobiilsusega.
Heterogeensuse skaalad.
Heterogeensus suurel skaalal (maastiku tase).
Suurel skaalal eksisteerivad erinevad liigid koos, soodustades suurt regionaalset liigifondi ja mõjutades liigirikkust positiivselt.
Heterogeensus väikesel skaalal.
Väikesel skaalal koosluste sees võib erinevate laikude arvu suurenemine liikide kooseksisteerimist mõjutada positiivselt või hoopis negatiivselt. Väikestel skaaladel on mitmekesisuse ja heterogeensuse negatiivne suhe palju tavalisem.
Kolm teooriat, mis seletavad niššide limiteerimist väikesel heterogeensuse skaalal:
# Mikrofragmenteerumise teooria: Ruumilise heterogeensuse suurenemisega suured homogeensed laigud kaotavad pindala ja muutuvad isoleerituks. See omakorda hoiab tagasi laigu asustamist uute taimede ja populatsioonidega, vähendades liigirikkust.
# Kui heterogeensuse ruumiline skaala on väiksem kui taime isendid, kes asustavad laike, siis keskkonnateguri kõrvalekalle keskmisest võib mõjutada liigirikkust kas negatiivselt või positiivselt.
#Heterogeensus kui eraldi niši telg: liikidel on erinev võime taluda heterogeensust, mis on väiksema skaalaga kui taime suurus.
Abiootiline ja biootiline heterogeensus.
Abiootiline heterogeensus on mittebioloogilist päritolu. Näiteks võib abiootiliseks heterogeensuseks pidada varieeruvust topograafias, nõlva kallakuses, maapealses asendis, temperatuuris, sademetes ja substraadi osakeste suuruses.
Biootiline heterogeensus on põhjustatud organismide poolt. See võib olla põhjustatud ressursside tarbimisest (näiteks evapotranspiratsioonist) või millestki muust. Biootiline heterogeensus võib võimendada abiootilist heterogeensust või esineda sõltumatult, ilma abiootlise heterogeensuseta.
Ellen Polli

Ellen Polli (7. märts 1927 Tartu – 28. oktoober 2011) oli eesti maalikunstnik ja pedagoog.
Ellen Polli lõpetas 1951. aastal Tartu Riikliku Kunstiinstituudi ning õpetas seejärel kuni 1975. aastani Tartu Kunstikoolis joonistamist ja kompositsiooni.
Ta viljeles eelkõige portreemaali, kuid maalis ka maastikke, linnavaateid ja natüürmorte.
Isiklikku.
Ellen Polli oli abielus Kaljo Polliga. Nende pojad on Heitti Polli ja Priit Polli.
Heino Ojasoo

Heino Ojasoo (16. aprill 1934 Tallinn – 28. oktoober 2011) oli eesti kergejõustiku- ja käsipallitreener. 
Heino Ojasoo lõpetas 1953. aastal Tallinna Kehakultuuritehnikumi ja 1957. aastal Tartu Riikliku Ülikooli kehakultuuriteaduskonna. 
Ta töötas käsipalli- ja kergejõustikutreenerina aastatel 1957–1973. Aastatel 1957–1961 oli ta Ambla Keskkooli ja 1961–1968 Kehra Keskkooli kehalise kasvatuse õpetaja ning 1968–1973 Harju rajooni laste ja noorte spordikooli direktor.
Alates 1995. aastast oli ta käsipallitreener Arukülas. 
Heino Ojasoo tuntuim kasvandik on Heino Puuste, kes alustas tema juures oma sportlaskarjääri. 
2018. aastal valiti Heino Ojasoo aktsiooni "Sajandi 100 arukülalast" raames toimunud rahvaküsitluse tulemusel saja meeldejäävama arukülalase hulka.
Demjan Bednõi (jõelaev)

Demjan Bednõi (vene keeles "Демьян Бедный") on kolmetekiline Sergei Jessenin-klassi (projekt Q-065) Venemaa jõereisilaev, mis on ehitatud Österreichische Schiffswerften AG laevatehases Korneuburgis 1986. aastal. Laev sai nime vene luuletaja Demjan Bednõi auks. Ristiema on Elly Haiden.
Ajalugu.
Aastail 1973–1983 tellis NSVLi valitsus nafta müügist teenitud dollarite eest ennenägematu mugavusastmega jõereisilaevu kapitalistlikult välismaalt. Kiil pandi Austrias Korneuburgis Österreichische Schiffswerften AG (ÖSWAG) laevatehases ja laev lasti vette ning anti Leena jõelaevandusele (vene keeles "Ленское речное пароходство") üle 1985. aastal, kuid ainult Doonaust–Leenani Jakutskisse toimetamine kestis 2 aastat.
Demjan Bednõi sõidab kaugliinil Jakutskist Tiksisse ja tagasi Jakutskisse ning lühikesel liinil Jakutsk-Lenskije Stolbõ Leena jõel.
Demjan Bednõi

Demjan Bednõi (vene keeles Демьян Бедный; 13. aprill 1883 – 25. mai 1945 Moskva) oli vene luuletaja, publitsist ja ühiskonnategelane.
Demjan Bednõi sünninimi oli Jefim Aleksejevitš Pridvorov (vene keeles Ефим Алексевич Придворов), ta sündis Hersoni kubermangus talupoja peres.
Demjan Bednõi oli Venemaa Sotsiaaldemokraatliku Tööliste (bolševike) Partei liige alates aastast 1912 ning bolševike toetaja revolutsioonide ja kodusõja ajal. 
1938. aastal heideti Demjan Bednõi kommunistlikust parteist välja (põhjuseks "moraalse laostumine"), kuid tal läks korda Jossif Stalini poolehoid vähehaaval teise maailmasõja ajal tagasi võita. 1956. aastal taastati postuumselt ta kommunistliku partei liikmesus.
Alates 1911. aastast ilmus tema kirjutisi ajalehes Pravda ja muudes kommunistide väljaannetes. 
Demjan Bednõi on kirjutanud Uue Testamendi paroodia "Новый Завет без изъяна евангелиста Демьяна" ning ka muid usuvastaseid teoseid.
Demjan Bednõi värsid Nõukogude Liidu võidu puhul teises maailmasõjas ilmusid Pravdas 9. mail 1945.
Mihhail Bulgakov võis Demjan Bednõid kasutada romaani "Meister ja Margarita" tegelase Ivan Bezdomnõi prototüübina.
Penza oblasti linn Spassk kandis aastatel 1925–2005 Demjan Bednõi auks nime Bednodemjanovsk.
Spordiorganisatsioonide loend

"Siin on loetletud spordiorganisatsioone."
A.
Aafrika Jalgpallikonföderatsioon – AAHPERD – Aasia Jalgpalli Konföderatsioon
C.
CONCACAF – CONMEBOL
E.
Eesti Aerutamisföderatsioon – 
Eesti Allveeliit – 
Eesti Amburite Liit – 
Eesti Autospordi Liit – 
Eesti Budo Föderatsioon – 
Eesti Curlingu Liit – 
Eesti Golfi Liit – 
Eesti Indiaca Liit – 
Eesti Jahispordi Liit – 
Eesti Jahtklubide Liit – 
Eesti Jalgpalli Liit – 
Eesti Jalgratturite Liit – 
Eesti Judoliit – 
Eesti Jõutõsteliit – 
Eesti Jäähokiliit – 
Eesti Jääpalliliit – 
Eesti Kabeliit – 
Eesti Karate Föderatsioon – 
Eesti Kardiliit – 
Eesti Kergejõustikuliit – 
Eesti Kick-Boxingu Liit – 
Eesti Kirimaleühing – 
Eesti Korvpalliliit – 
Eesti Kulturismi ja Fitnessi Liit – 
Eesti Kurnimänguliit – 
Eesti Käsipalliliit – 
Eesti Laskesuusatamise Föderatsioon – 
Eesti Laskurliit – 
Eesti Lauatenniseliit – 
Eesti Lennuspordi Föderatsioon – 
Eesti Maadlusliit – 
Eesti Maleliit – 
Eesti Matkaliit – 
Eesti Moodsa Viievõistluse Liit – 
Eesti Mootorrattaspordi Föderatsioon – 
Eesti Olümpiakomitee – 
Eesti Orienteerumisliit – 
Eesti Petanque'i Klubide Liit – 
Eesti Piljardiliit – 
Eesti Poksiliit – 
Eesti Ragbi Liit – 
Eesti Ratsaspordi Liit – 
Eesti Rulluisuliit – 
Eesti Saalihoki Liit – 
Eesti Samboliit – 
Eesti Sõudeliit – 
Eesti Squashiföderatsioon – 
Eesti Sulgpalliliit – 
Eesti Sumoliit – 
Eesti Suusaliit – 
Eesti Taekwondo Liit – 
Eesti Taekwondo WTF Föderatsioon – 
Eesti Tantsuspordi Liit – 
Eesti Tennise Liit – 
Eesti Triatloni Liit – 
Eesti Turniiribridžiliit – 
Eesti Tõstespordi Liit – 
Eesti Uisuliit – 
Eesti Ujumisliit – 
Eesti Veemoto Liit – 
Eesti Veeremängude Liit – 
Eesti Vehklemisliit – 
Eesti Vibuliit – 
Eesti Võimlemisliit – 
Eesti Võrkpalli Liit –
Euroopa Kabekonföderatsioon
F.
FIFA – FINA – FSFI
G.
Global Association of International Sports Federations
H.
Hispaania kuninglik jalgpalliliit
I.
IAAF
K.
Kasahstani Rahvuslik Olümpiakomitee
O.
Okeaania Jalgpallikonföderatsioon
P.
Poola Olümpiakomitee
R.
Rahvusvaheline Purjespordi Föderatsioon – Rahvusvaheline Laskesuusatamise Liit – Rahvusvaheline Suusaföderatsioon – Rahvusvaheline Olümpiakomitee
S.
Slovaki Olümpiakomitee
T.
The Football Association
U.
UEFA – Ukraina Rahvuslik Olümpiakomitee
V.
Valgevene Vabariigi Rahvuslik Olümpiakomitee – Venemaa Olümpiakomitee
Ü.
Ülemaailmne Kabeföderatsioon
Sportlane

Sportlane (ka atleet) on inimene, kes võistleb ühes või mitmes spordialas. Mõnikord eristatakse elukutselisi ja harrastussportlasi. Elukutselistel sportlastel on näiteks isiklik treeningukava ja kindel toitumisrežiim.
Progress (täpsustus)

Progress on millegi edu, areng, muutuva süsteemi kindlasuunaline kvalitatiivne teisenemine (arenemine).
Progress võib tähendada ka:
1. kuusjoon

1. kuusjoon “Muutuste raamatu” 64-jast kuusjoonest on Ilm (乾 Qián). LOOMINE.
QIAN hieroglüüfi piktograafika on seotud päikese, selle tõusu ja valguskiirguse kasvuga. Samas on joontel juttu "lóng"'ist (draakon), kes on hiinlastele vihma sümbol. (Vaid viimasel joonel on juttu kõrgenevast (kõrgistuvast) draakonist, mis seostub lääneliku lohe ja põuaga.) Päike ja vihm olid põllumajandusele tuginevale Zhou kultuurile otsesteks eluloojateks. Ülaloleval, loomingu algusele kohaselt ilma raamita pildil, on näha "lóngi" koos päiksetõusuga välja(le) ilmuvat (II joon).
Põhitekst.
Mis juhtub kui tervikliku maalinäituse, mille taustaks on laul, asemel sattuda vaid tavalises olmemelus lugema maalide ritta pandud ja argikeelde tõlgitud pealkirjasid? Vältimaks Zhouyi tavatõlke eksitavust on vähemalt esimese kuusjoone korral toodud joonte lõikes ära selle praegune hieroglüüfika koos vormilise ülesehitusega ning lisatud ka teksti kaasaegne hiina keelne lugemine (tonaalne). (On avaldatud arvamust, et ütlused joonte numbrilisuse kohta, nagu ka põhitekstist kuusjoone nime eraldi ette toomine, on hilisem lisand.) Hieroglüüfe loetakse vanemas kirjavormis ülalt alla, liikudes veergudena paremalt vasakule. 
乾. 元、,、貞. 
用九. 見羣龍无首, 吉.
Qián. Yuán xiǎng. Lì zhēn.
All Qián lóng. Wù yòng.
2. Jiàn lóng zài tián.
 Lì jiàn dà rén.
3. Jūn zǐ zhōng rì qián qián.
 Xī tì ruò lì. Wú jiù.
4. Huò yuè zài yuān. Wú jiù.
5. Fēi lóng zài tiān. 
 Lì jiàn dà rén.
Üll Kàng lóng. Yǒu huǐ.
 Üheksad teos: Jiàn qún lóng wú shǒu. Jí.
Põhiteksti tõlge.
1./64 ILM (QIAN) (Loomine) Peamises edu, soodsaks püsivus.
 1./6 ALL ON ÜHEKSA Varjunud draakon. – Ära tegutse!
2./6 TEISEKS ÜHEKSA Põllule ilmunud draakon. – Soodsaks kohtuda suure inimesega!
3./6 KOLMANDAKS ÜHEKSA Valitsev tark on päeva lõpuni väsimatult tegev. 
Õhtul on ta valvas, justkui ohus. – Laitust ei tule.
4./6 NELJANDAKS ÜHEKSA Võibolla lendutõus hüppel sügavikku. – Laitust ei tule.
5./6 VIIENDAKS ÜHEKSA Taevas lendav draakon. – Soodsaks kohtuda suure inimesega!
6./6 ÜLAL ON ÜHEKSA Kõrgenev draakon. – Tuleb kahetsus.
ÜHEKSATE TEGEVUS Välja ilmunud peata draakonite salk. 
 – Õnn!
Kommentaare.
VI joon. Karl Popperi sõnastatud falsifikatsioon aitab leida piire, milles juba olemasolevale tunnetusele antud vorm (V joonel) enam ei kehti. Just selle vana vormiga nende piiride ületamine toob kahetust. (Aeg on loobuda valitsemisest (V positsioon) ja tõmbuda tagasi puhtasse loomingusse (VI joon).)
Harry Redknapp

Henry James "Harry" Redknapp (sündinud 2. märtsil 1947 Londonis) on endine Inglismaa jalgpallur.
Oma jalgpallurikarjääri jooksul mängis Redknapp poolkaitsjana klubides West Ham United, Bournemouth, Brentford, Seattle Sounders.
Treenerina võitis ta koos Portsmouthiga hooajal 2007–2008 FA Cupi. Aastast 2008 kuni 2012 töötas Tottenhamis ja siis kuni 2015 klubis Queens Park Rangers.
Tema juhtimisel jõudis Tottenham esmakordselt UEFA Meistrite Liiga kvalifikatsioonivooruni, pärast seda ka oma grupi esimeselt kohalt väljalangemismängudeni.
Viimati oli ta 2017. aastal Birmingham City peatreener.
Harry Redknapp on poolkaitsja Frank Lampardi onu. Redknappi poeg Jamie Redknapp oli Liverpooli asekapten ja pärast ka kapten.
Primeira Liga

Primeira Liga (praegune nimi sponsorite tõttu Liga ZON Sagres) on Portugali klubijalgpalli kõrgeim liiga. Primeira Liga asutati aastal 1934 ja praegu osaleb võistlustel 18 meeskonda.
Liiga meistriks on tulnud viis klubi ning suurem osa võitudest jaguneb kolme suurklubi Benfica, Porto ja Sportingu vahel, ühe korra on võitnud Belenenses ja Boavista.
UEFA koefitsiendi järgi oli Portugali liiga perioodil 2019–2024 Euroopa jalgpalli kõrgliigade seas tugevuselt seitsmendal kohal.
Anne Vabarna

Anne Vabarna (21. detsember 1877 Võpolsova – 7. detsember 1964 Tonja) oli kirjaoskamatu setu rahvalaulik, keda on nimetatud ka lauluemaks, regivärsiliste eeposte Neio koolulaul &amp; Suurõq sajaq ning Peko looja. 
Anne Vabarna elas Tonja külas, tema sünnipaika tähistab skulptor Elmar Rebase valmistatud mälestusmärk Võpolsova külas.
Anne Vabarna kui silmapaistva lauliku avastaja oli soome folklorist Armas Otto Väisänen rahvaluule kogumisretkel 1923. aasta suvel.
Setomaa vald annab välja Anne Vabarna nimelist omakultuuripreemiat seto pärimuskultuuri edasikandmisel tehtud silmapaistva töö eest.
Mai Kravtsov

Mai Kravtsov (1. veebruar 1845 Tapurla – 18. märts 1933) oli eesti rahvalaulik. Ta oli tuntuim Kolga ranna laulik 19.-20. sajandi vahetusel.
Mai Kravtsovi pere.
Mai isa Jürg Krönvalk oli pärit pillimeeste suguvõsast Jumindalt. Mai ema suri noorelt ja Mai, õde Ann ja vend Jaan jäid ema õe Triinu kasvatada. Mai õde Ann Tootsel oli samuti rahvalaulik.
Mai Kravtsovi poeg Mart mängis viiulit ja laulis. Mail oli ka tütar Liisa.
Mai Kravtsov oli rahvalaulik Anna Paalbergi onunaine.
Lissaboni Benfica

Sport Lisboa e Benfica (tuntud ka nimede SL Benfica ja Lissaboni Benfica ning lühendi SLB all, algselt Grupo Sport Lisboa) on spordiklubi, mis baseerub Lissabonis (Portugal). Klubi on enamasti tuntud tänu oma jalgpallimeeskonnale, mis mängib Portugali kõrgliigas Primeira Liga.
Jalgpalliklubi on kõige edukam Portugali klubi kodumaistel võistlustel ja see on üks Portugali jalgpalli suurest kolmikust ("Três Grandes"). Lisaks Benficale loetakse kolmikusse kuuluvaiks ka FC Porto ja Lissaboni Sporting. Lissaboni Benfica on 38-kordne Portugali meister jalgpallis, klubi on lisaks 26 korda võitnud Portugali karikavõistlused Taça de Portugal.
Peale jalgpalli klubis tegeldakse korvpalli, rulluisuhoki, saalijalgpalli, võrkpalli, käsipalli, veepalli, jalgrattasõidu ja teiste spordialadega.
9. novembril 2008 tunnustati Benficat Guinnessi rekordite raamatu poolt klubina, millel on kõige enam registreeritud liikmeid (tol ajal 160 398). 23. juuniks 2010 oli registreerinud klubis rohkem kui 218 000 liikme üle kogu maailma.
Saavutused.
Primeira Liga
Campeonato de Portugal / Taça de Portugal
Taça da Liga
Supertaça Cândido de Oliveira
Euroopa karikas
Utah Jazz

Utah Jazz on USA korvpalliklubi, mis mängib korvpalliliigas NBA. Meeskond kuulub läänekonverentsi loodedivisjoni ja peab oma kodumänge Salt Lake Citys Vivint Smart Home Arenal.
Ajalugu.
Klubi ajalugu ulatub aastasse 1974, kui asutati New Orleans Jazz, mis kolis pärast viit hooaega Utah'sse. Jazz oli algusaegadel üks NBA edutumaid klubisid – esimest korda jõuti väljalangemismängudeni alles 1984. aastal ehk kümme aasta pärast korvpalliklubi asutamist.
Jazzi kõige edukamad hooajad jäävad aastaisse 1984–2003, mil ligi kaks kümnendit olid meeskonna tugitaladeks mängujuht John Stockton ja suur ääremängija Karl Malone. 1997. ja 1998. aastal NBA finaali jõudnud Jazz pidi mõlemal korral tunnistama Michael Jordani ja Chicago Bullsi 4 : 2 paremust.
Daniel Handler

Daniel Handler (pseudonüüm Lemony Snicket; sündinud 28. veebruaril 1970 San Franciscos) on Ameerika Ühendriikide kirjanik, stsenarist ja akordionimängija.
Looming.
Kolm oma romaani on ta kirjutanud kodanikunime all: "The Basic Eight", "Watch Your Mouth" ja "Adverbs". 
Aastatel 1999–2006 kirjutas ta Lemony Snicketi pseudonüümi all lastele romaanide sarja "Sari õnnetuid lugusid" ("A Series of Unfortunate Events").
Isiklikku.
Handler on abielus kunstnik Lisa Browniga, neil sündis 2003. aastal poeg Otto. Perekond elab San Franciscios.